તું કયાંક તો હશે જ ને! ભલેને તું તારે રસ્તે નીકળી પડ્યો. સદેહે નહીં પણ માનસિક રીતે પૂરેપૂરા પ્રાણ સહિત નરી સંવેદનાથી હું તારી પાસે ને પાસે જ પહોંચું છું. જરાક નીચે વળીને જો તો ખરો, તારાં ચરણ તળેનો રસ્તો પણ હું છું. આ રસ્તાને તું પૂરેપૂરો ઉપયોગમાં લેજે. મને ખબર છે કે આ પૃથ્વીને છોડીને તું ચાલ્યો ગયો છે – જોજનો દુર. કોઈ પણ થાકી જાય, તું પણ થાકશે. તરસ્યો થશે. તું થાકશે ત્યારે હું તારો વિસામો થઈશ. તું તરસ્યો થશે ત્યારે હું તારું ઝરણું થઈશ. તું ખૂબ પાસે આવજે. વાંકો વળજે અને મને ધરાઈને પી જજે.